kardosdrur/scandi-wiki huggingface dataset:
Mirin Dajo

Mirin Dajo var pseudonymet for den nederlandske fakir Arnold Gerrit Henskes (6. august 1912 - 26. maj 1948). Arnold ønskede dog ikke at blive kaldt fakir.

Han blev kendt for sine dramatiske måder, hvorpå han gennemhullede sin krop med alle mulige objekter tilsyneladende uden at påføre sig skade, en evne der også forbløffende datidens læger. Ud over at stikke sværd gennem kroppen m.v. spiste Dajo også glas og barberblade.

Dajo mente selv, at han var usårlig og at en højere kraft brugte hans usårlighed til at vise, at der var noget andet "derude".

Han døde, da han i 1948 spiste en stor nål efter at "stemmer" havde instrueret ham om dette. Nålen blev opereret ud, og Dajo blev umiddelbart herefter udskrevet af hospitalet efter eget ønske. Han døde 10 dage efter udskrivelsen tilsyneladende som følge af indre blødninger.

Mirin Dajo var esperantist og havde valgt sit scenenavn efter ordet "mirindaĵo", der på esperanto, betyder "(et) under". Dajo anså esperanto som et middel til at forene menneskeheden, hvilket var Dajos primære mål.

Noter

Eksterne links 
 De Onkwetsbare Profeet: Het Nederlandse Fenomeen Mirin Dajo   (Dutch) by Jan Dirk de Groot
 Mirin Dajo, de wonderman  by Luc Bürgin
 L'homme brochette video with French commentary.
  on Youtube
 Unverletzbar! Mirin Dajo und seine Wunder  by Luc Bürgin
 Fistula of fun Lightweight BBC Three show tries to debunk, posted at Cabinet of Wonders.
 Mirin Dajo by Klapetek J., Cas Lek Cesk. 1968 Mar;107(13):400-2. 
 Miracles of the human body; the case of Mirin Dajo by DA SILVA MELLO A., Rev Bras Med. 1950 Jul;7(7):450-6. 

Esperantister
Kropsforandring
Kunstnere fra Nederlandene
For

For (uofficielt også fór, foer) er inden for tekstilbranchen et stykke stof der er syet fast indvendigt i en beklædningsgenstand som beskyttende eller varmende betræk.

Noter

Eksterne henvisninger

 "Foer" hos Ordnet.dk/ddo
 II. Foder (pkt. 3) i Ordbog over det danske Sprog
 "Dræt" (pkt. 3.2) hos Ordnet.dk/ods

Tekstiler
Indikativ i grønlandsk grammatik

Indikativ eller fremsættende måde er en modus, der betegner, at en verbalhandling er ligefrem og reel.

På grønlandsk vises indikativ med modusmorfemet {vu} i intransitiv og {va} i transitiv. Intransitiv indikativ bruger de absolutive personendelser, da det er en superordinat modus. Transitiv bruger normal konstruktion med en relativ agent og et absolutivt objekt.

Endelserne formes altså således:

Intransitiv: {vu}-ABS, f.eks. {vu}{ŋa} +vunga, som i 'nerivunga' (jeg spiser) (hvor + betyder, at endelsen er additiv).

Transitiv: {va}-REL-ABS, f.eks. {va}{m}{si} +vassi, som i 'asavassi' (jeg elsker jer).

Intransitiv indikativ 

Grammatik
Grønlandsk sprog
Intransitiv i grønlandsk grammatik

Intransitiv er noget verber kan være og det betyder, at der ikke er noget genstandsled (f.eks. 'sinippoq' han sover). Dette er i modsætning til transitiv, hvor et objekt er genstand for handlingen. 

Intransitiv bruges dog også til at vise et ubestemt objekt, som er beskrevet i instrumentalis (nik) kasus. (f.eks. 'iipilimik nerivoq' han spiser et æble)

Grønlandsk sprog
Grammatik
Transitiv i grønlandsk grammatik

Transitiv er noget verber kan være, og det betyder at der er et bestemt genstandsled. Genstandsleddet er et objekt, som er genstand for den nævnte handling (f.eks. 'asavakkit' jeg elsker dig, 'dig' er genstand for min kærlighed). Dette er i modsætning til intransitiv, som bruges når der ikke er et bestemt genstandsled.

Grønlandsk sprog
Grammatik
Lemförde

Lemförde er en kommune i i Landkreis Diepholz i den tyske delstat Niedersachsen. Den ligger lidt syd for søen Dümmer, omkring 15 km syd for byen Diepholz, i området mellem Osnabrück og Bremen.

Lemförde er administrationsby for amtet ("Samtgemeinde") Altes Amt Lemförde der også består af de små kommuner Brockum, Hüde, Lembruch, Marl, Quernheim og Stemshorn.

Eksterne kilder/henvisninger 

 Officielt websted
Economic value added

Economic value added (forkortes ofte EVA) er et økonomisk udtryk, der benyttes bl.a. inden for styring og kontrol af økonomi i virksomheder.

Tallet minder meget om residualindkomsten, men er renset for den støj, der kan være tilført af eksterne regnskabsprincipper.

EVA = Overskud korrigeret -(investeret kapital korrigeret * WACC

WACC = Vægtet gennemsnitsomkostning på kapital (med risikotillæg indregnet)
 

Erhvervsøkonomi
Barnstorf

Barnstorf er en kommune i i Landkreis Diepholz i den tyske delstat Niedersachsen. Den ligger omkring 15 km nordøst for byen Diepholz.

Geografi 
Barnstorf ligger ved floden Hunte, mellem Naturpark Dümmer og Naturpark Wildeshauser Geest cirka midtvejs mellem Bremen og Osnabrück. Vest for byen ligger Große Moor.

Barnstorf er også administrationsby for amtet ("Samtgemeinde")Barnstorf.

Barnstorf er hjemsted for fodboldklubben Barnstorfer SV.

Eksterne kilder/henvisninger 

 Officielt websted
Jørgen Elmeskov

Jørgen Elmeskov (født 9. oktober 1956) er en dansk økonom. Han har været vicecheføkonom i OECD 2009-13 og rigsstatistiker, dvs. den øverste chef for Danmarks Statistik, i 2013-20.

Karriere 

Jørgen Elmeskov blev cand.polit. i 1981. Derefter var han ansat som økonom i Det Økonomiske Råd i 1981-86, hvorefter han blev ansat i OECD i en række forskellige stillinger i årenes løb, sidst som vicecheføkonom 2009-13. Han har bl.a. været medlem af Velfærdskommissionen i 2004-06, af Pensionskommissionen 2014-15 og af Klimarådet siden 2015.

Virke som rigsstatistiker 

Som rigsstatistiker efterfulgte han Jan Plovsing. Tidligt efter indtrædelsen i det nye hverv udtalte han, at han ville trække Danmarks Statistik i en retning, hvor bureauet selv analyserer og tolker på tallene, frem for blot at producere dem som hidtil. 

I 2020 meddelte Elmeskov, at han ønskede at fratræde stillingen ved udløbet af hans kontrakt med slutningen af september 2020. Han blev efterfulgt af den hidtidige direktør for Socialstyrelsen Birgitte Anker.

Kilder

Eksterne henvisninger 

 Jørgen Elmeskovs profil på Danmarks Statistiks hjemmeside

Økonomer fra Danmark
Statistikere fra Danmark
Personer i Kraks Blå Bog
Skoleforbund

Et skoleforbund var et forbund, som kunne indgås mellem to eller flere selvstændige danske kommuner før 1970 for at samle kommunernes skoleundervisning. Skoleforbund kunne omfatte alle de deltagende kommuners folkeskoler eller kun undervisningen fra bestemte klassetrin eller kun bestemte fag som krævede særlige faciliteter som f.eks. gymnastik, sløjd og husgerning. Muligheden for at oprette skoleforbund blev indført i folkeskoleloven af 1937. De nærmere regler var i lovens § 6.

Referencer 

Danmarks historie
Folkeskolen
Det internationale olivenolieråd

Det internationale olivenolieråd (IOC, International Olive Council) er en international organisation inden for olivenolie og spiseoliven. Institutionen blev oprettet i Madrid i 1959. Grundlæggerne var de vigtigste olivenproducerende lande i Middelhavsregionen.

Institutionen har til formål at fremme internationalt samarbejde i form af forsknings- og udviklingsprojekter samt teknologioverførsel inden for olivenproduktion, samt at medvirke til at fremme international handel med oliven- og olivenolieprodukter.
Institutionen fastsætter desuden normer og standarder for klassificering af olivenolieprodukter og for organoleptisk evaluering af olivenolier.

IOC har hele EU som medlem og derudover 17 medlemmer blandt de olivenproducerende lande uden for EU: Albanien, Algeriet, Argentina, Kroatien, Ægypten, Iran, Irak, Israel, Jordan, Libanon, Libyen, Montenegro, Marokko, Syrien, Tunesien, Tyrkiet og Uruguay.

Eksterne henvisninger 
 Rådets hjemmeside 

Internationale organisationer
Etableret i 1959
Gwilym Lee

Gwilym Lee (født 24. november 1983 i London, England) er en britisk skuespiller.

Gwilym er mest kendt for at have medvirket i tv-serien Ashes to Ashes, hvor han spillede den yngre udgave af kriminalkommissær Martin Summers. Han har desuden indspillet et par britiske radiodramaer og har optrådt på diverse teaterscener. Gwilym Lee har to gange været nomineret til at modtage en pris fra Ian Charleson Awards. Første gang i år 2008 for sin medvirkende i teaterstykket Oedipus og igen i år 2009 for at have spillet rollen som Laertes i teaterstykket Hamlet. I år 2012 medvirkede han i filmen The Promise.

I år 2013 overtog han rollen fra Jason Hughes som kriminalkommissær Barnabys kriminalassistent. Gwilym Lee medvirker fra begyndelsen af sæson 16 i tv-serien af samme navn som den nye kriminalassistent Charlie Nelson. Tv-seriens episode nr. 100 vil desuden foregå i Danmark med optagelser foretaget i København. Heri vil Gwilym Lee ligeledes medvirke.

Filmografi 
 Bohemian Rhapsody (2018)

Eksterne henvisninger 
 

Skuespillere fra Storbritannien
Personer fra London
Barry Jackson

Barry Jackson (29. marts 1938 i Birmingham - 5. december 2013 i London) var en britisk skuespiller, der herhjemme især var kendt for at have spillet rollen som Dr. George Bullard i tv-serien Kriminalkommissær Barnaby (1997 - 2011).

Af andre film og tv-serier han har medvirket i, kan benævnes Doctor Who, Bergerac, Tavse vidner og En sag for Frost.

Barry Jackson døde i sit hjem i London den 5. december 2013. Han blev 75 år gammel.

Referencer

Eksterne henvisninger 
 

Skuespillere fra Storbritannien
Personer fra Birmingham
Henrik af Mecklenburg-Schwerin

Henrik (; ) (19. april 1876 – 3. juli 1934) var en tysk prins af Mecklenburg-Schwerin, der var prinsgemal af Nederlandene fra 1901 til 1934 som ægtefælle til Dronning Vilhelmine af Nederlandene.

Biografi 

Henrik blev født den 19. april 1876 i Schwerin i Mecklenburg som ellevte og yngste barn af Storhertug Frederik Frans 2. af Mecklenburg-Schwerin i hans tredje ægteskab med Marie af Schwarzburg-Rudolstadt. Han blev uddannet på Vitzthum Gymnasium i Dresden og foretog derefter flere rejser gennem Asien og Amerika. Han blev uddannet som officer på krigskolen i Metz og blev herefter løjtnant i Garde-Jäger-bataljonen i den preussiske hær.

Efter langtrukne forhandlinger blev han forlovet med Dronning Vilhelmine af Nederlandene. De blev gift den 7. februar 1901 i Haag. Dagen før ægteskabet fik han titel af Prins af Nederlandene og prædikat af Kongelig Højhed. Det arrangerede ægteskab blev ulykkeligt. Der blev kun født et overlevende barn i ægteskabet, datteren Juliana, der i 1948 efterfulgte sin mor som regerende dronning af Nederlandene.

Henrik blev udnævnt til kontreadmiral, generalmajor à la suite, viceadmiral og generalløjtnant. Selv om han var medlem af statsrådet, stod han til sin store utilfredshed udenfor politisk indflydelse.

Prins Henrik døde den 3. juli 1934 i Haag af et hjertetilfælde.

Børn 
Vilhelmine fik 4 aborter (1901, 1906 og to gange i 1912) og en dødfødt søn i 1902, men kun ét overlevende barn:
 Abort (9. november 1901)
 Dødfødt søn (4. maj 1902)
 Abort (23. juli 1906)
 Juliana (1909-2004), Dronning af Nederlandene 1948-1980
 ∞ Bernhard af Lippe-Biesterfeld (1911-2004)
 Abort (23. januar 1912)
 Abort (20. oktober 1912)

Se også 
 Mecklenburg

Noter

Eksterne henvisninger 

Kongelige fra Tyskland
Huset Mecklenburg
Personer fra Schwerin
Tyskere i 1800-tallet
Tyskere i 1900-tallet
Prinsgemaler
Henrik af Nederlandene

Henrik af Nederlandene kan henvise til flere personer:

 Prins Henrik af Nederlandene (1820-1879) – søn af kong Vilhelm 2. af Nederlandene og Anna Pavlovna af Rusland
 Hertug Henrik af Mecklenburg-Schwerin (1876-1934) – prinsgemal af Nederlandene som ægtefælle til dronning Vilhelmine af Nederlandene

Se også 
 Prins Hendrik der Nederlanden - det første søgående panserskib i den nederlandske flåde.
Mat potentil

 
Mat potentil (Potentilla heptaphylla) er en vildstaude med en grundstillet bladroset og opstigende vækst. Blomsterne er gule. Planten findes i Danmark kun på Sjælland, hvor den kan ses på bakker og i overdrev.

Kendetegn 
Mat potentil er en flerårig, urteagtig plante, der danner en grundstillet bladroset. De opstigende stængler er hårede og runde i tværsnit. De bærer spredte blade, som er hånddelte. Grundbladene kan have op til 7 småblade, mens stængelbladene er sammensat af 3-5 småblade. Småbladene er omvendt ægformede, men smalle med takket rand. Oversiden er matgrøn og behåret, mens undersiden er lyst grågrøn og ligeledes håret. Blomstringen foregår i maj, hvor man finder de enlige blomster endestillet på korte skud fra stænglerne. Blomsterne er 5-tallige og regelmæssige med gule kronblade. Frugterne er nødder.

Rodsystemet består af en kraftig, lodret jordstængel, som bærer grove, trævlede rødder.

Planten er ganske lav, ca. 10 cm høj. Til gengæld er den betydeligt mere bred: 30-40 cm.

Hjemsted 

Mat potentil er udbredt i Central- og Østeuropa, men mangler helt i Syd- og Vesteuropa. Dens nordvestlige grænse løber gennem Blakinge, Skåne og Sjælland. Arten er knyttet til lysåbne voksesteder med tør og varm, næringsfattig jord. På tørre og halvtørre bjergsider i Slovakiet findes åbne skove med stilkeg som dominerende art. Disse skove står på sandet, mager jord, og her findes arten i plantesamfundet Quercetum pubescenti-roboris sammen med bl.a. almindelig agermåne, almindelig korsblad, almindelig merian, bjerglæbeløs, blød lungeurt, bredbladet ærenpris, giftig kronvikke, kaukasisk konval, knoldet løvehale, pilealant, skovløg, våradonis og ædelkortlæbe

Note 

Gule blomster
Tørketålende planter
Potentil
Israel ved vinter-OL 2014

Israel deltager ved Vinter-OL 2014 i Sochi, som bliver arrangeret i perioden 7. februar til 23. februar 2014.

Medaljer 

Lande ved vinter-OL 2014
2014
Søren Dahl Jeppesen

Søren Dahl Jeppesen (f.1980) er en dansk guitarist og komponist, født og opvokset i Risskov ved Aarhus.

Han debuterede med bandet Pauseland i 2006 og bosatte sig samme år i København, hvor han afsluttede sin uddannelse fra Rytmisk Musikkonservatorium.

Han har efterfølgende udgivet tre albums i eget navn - "Route One" (2010), "Red Sky" (2011) og "Pipe Dreams" (2013). Alle i samarbejde med den islandske saxofonist Òskar Gudjónsson  .

Søren Dahl Jeppesens musik beskrives oftest som afdæmpet, melankolsk og enkel, med inspiration hentet fra bl.a Jan Johansson og J.S. Bach . Udgivelsen "Red Sky" blev præmieret af Statens Kunstfond som en af de bedste danske rytmiske udgivelser i 2011 . Samme år var "Red Sky" nomineret til to Danish Music Awards i 2011 i kategorierne Årets Danske Jazzudgivelse og Årets Nye Danske Jazz Navn 

Sideløbende med sin solokarriere har Dahl Jeppesen spillet/indspillet med sangerinderne Indra , Billie Koppel (Catbird), Elou Elan, Elisabeth Gjerluff Nielsen samt saxofonisterne Jesper Zeuthen og Jakob Dinesen. Som studiemusiker har han arbejdet med bl.a. Annisette (projektet "Billeddigt Vadehavet", 2009 ) og Carpark North, hvor han er gæstesolist på sangen "Just Like Me" fra albummet "Phoenix" (2014). Han har desuden komponeret musik til flere danseforestillinger af koreografen Tali Razga.

Søren Dahl Jeppesen er sideman på udgivelserne Indra: In Between  og Aske Drasbæk Group: Old Ghost, der begge vandt hæder med Danish Music Awards i henholdsvis 2012 og 2013.

Diskografi

Som bandleder

"Pipe Dreams" (2013)

"Red Sky" (2011)

"Route One" (2010)

I ensembles

Pauseland - "Palindrome" (2008)

Cowboy Passion - "Cowboy Passion" (2006)

Pauseland - "Pauseland" (2006)

Som sidemand

Aske Drasbæk Group - "Old Ghost" (2013)

Indra - "In Between" (2012)

Catbird - "Sweet Cry" (2011)

Eksterne kilder/henvisninger 

 http://www.sorendahljeppesen.dk 

Guitarister fra Danmark
Komponister fra Danmark
Personer fra Aarhus
Bruchhausen-Vilsen

Bruchhausen-Vilsen er en kommune i i Landkreis Diepholz i den tyske delstat Niedersachsen. Den ligger ca. 38 km sydøst for Bremen. De nærliggende bebyggelser Berxen, Bruchhöfen, Bruchmühlen, Dille, Gehlbergen, Heiligenberg, Homfeld, Nenndorf, Riethausen, Stapelshorn, Wöpse, Oerdinghausen, Scholen, Weseloh og Engeln ligger alle i kommunen. Bruchhausen-Vilsen er administrationsby for amtet ("Samtgemeinde") Bruchhausen-Vilsen.

Historie 
Bruchhausen-Vilsen var tidligere 3 bebyggelser, Bruchhausen, Moor og Vilsen. Bruchhausen nævnes første gang i 1189, Vilsen i 1227. I 1870 blev Moor og Bruchhausen lagt sammen. I 1929 blev Bruchhausen og Vilsen forenet i kommunen Bruchhausen-Vilsen, som siden 1974 har været det administrative center for Samtgemeinde Bruchhausen-Vilsen. I 1976 blev Bruchhausen-Vilsen anerkendt som kurby.

Museumsjernbane 
Deutscher Eisenbahn-Verein har siden 1966 drevet den første museumsjernbane i Tyskland, fra Bruchhausen-Vilsen til Asendorf. Museet viser en varieret samling af jernbanemateriel med en stor samling på omkring 100 vogne .

Eksterne kilder/henvisninger 

 Officielt websted
Hverdagsforestillinger

Hverdagsforestillinger er som udgangspunkt misforståelser som dannes i forbindelse med nyt indlært stof. Begrebet "Hverdagsforestillinger" hænger uløseligt sammen med folks tankemønstre, som ændrer sig hele livet igennem. 

Forståelsen og tankerne hos det enkelte individ er i konstant udvikling, og derfor ændres opfattelsen af forskellige ting også løbende.

Et kendt eksempel som både fortæller lidt om tankemønstre som såvel hverdagsforestillinger i sig selv, er beskrevet herunder:

"Liv på 5 år skal tegne en tegning med en bakke, som har et hus på toppen. Der skal også være træer og nogle glas med saftevand. Til sidst skal hun tegne en sol". Resultatet blev en tegning hvor bakkens top var spids, saftevandsglassene var størrer end huset, træerne stod nærmest væltet og solen havde øjne, næse og mund. To år senere skulle hun gøre nøjagtig det samme igen. Denne gang var glassene små, træerne stod lodret, bakken var blød og solen var ikke længere personificeret. Det tankemøster som Liv udviser som 5 årig er det antroprocentriske (i daglig tale - den menneskebundne). Senere hen som 7 årig kan man se, at hun er blevet mere antropomorfistisk (i daglig tale - globalt opfattende).

Eksterne kilder/henvisninger 
 https://astra.dk/hverdagsforestillinger
 https://www.folkeskolen.dk/1846740/bachelor-elevernes-hverdagsforestillinger-skal-udfordres

Filosofi
Viggo Jarl

Viggo Hieronimus Jarl (f. Jørgensen 28. november 1879 i København - 23. marts 1965 i Cannes) var en dansk billedhugger og bror til maleren Axel Jarl og ingeniør C.F. Jarl (de hed alle oprindeligt Jørgensen.) Han bosatte sig i Frankrig og havde flere store opgaver i hjemlandet. 

Viggo Jarl var elev af Kristian Zahrtmann, Anders Bundgaard og Stephan Sinding. Han studerede senere ved bl.a. Academie de France og École des Beaux Arts og Academie de la Grande Chaumière, Paris.

Han modtog Eckersberg Medaillen i 1904 for De knækkede vinger.

Han købte i 1929 den tremastede skonnert Atlantide, som blev udstyret med moderne dieselmotor og elektricitet og brugt som lystfartøj. Umiddelbart efter 2. verdenskrig stillede Jarl i 1945 skibet til rådighed for en marinbiologisk ekspedition langs Vestafrikas kyst. På Atlantide-ekspeditionen deltog de danske videnskabsfolk Anton Frederik Bruun, Torben Wolff og Jørgen Knudsen, samt den britiske zoolog Francis C. Fraser.

Jarl ejede skibet til 1952, hvor det blev solgt til Frankrig. Skibet sejler nu under navnet Shenandoah.

Værker – udvalg 
 De knækkede vinger (1904, Humlebæk Kirkegård) 
 C.F. Tietgen (1908, Kongens Have, Odense)
Ved Marmorkirken i København
 Thomas Kingo (1910)
 Peder Palladius (1919)
 Knud den Hellige (1929) 
 Hans Tausen (1929) 
 Jesper Brochmann (1933)

Litteratur 
 Billedhuggeren Viggo Jarl 1879 - 1959, red. Mogens Lebech, København 1959
 Viggo Jarl 1879 - 1979, red. Peter von Kauffmann, København 1979
 Peter Heiberg: Atlantiderne - Billedhuggeren og hans yachter (Folk og minder i Nordsjælland 2013)

Eksterne henvisninger 

 
 
 

Billedhuggere fra Danmark
Modtagere af Eckersberg Medaillen
Personer fra København
Deltagere ved olympiske kunstkonkurrencer
Personer i Kraks Blå Bog (afdøde)
Julian Draxler

Julian Draxler (født 20. september 1993) er en tysk fodboldspiller, der spiller som offensiv midtbanespiller for Paris Saint-Germain.

Klubkarriere

Schalke 04 
Draxler spillede i 10 år for Schalke 04's ungdomshold.

Den 15. januar 2011 fik han sin førsteholdsdebut for klubben i et 1-0 nederlag mod Hamburger SV. Hermed blev han den fjerdeyngste fodboldspiller til at debutere i Bundesligaen. En uge senere i Schalkes 1-0 sejr mod Hannover 96 blev han den fjerdyngste midtbanespiller til at starte inde i en kamp i Bundesligaen og den yngste i Schalkes historie. Den 25. januar 2011 scorede Draxler sit første mål for Schalke i 3-2 sejren mod FC Nürnberg i DFB-Pokalen.

I løbet af 2011-sæsonen blev Draxler stamspiller på holdet efter flere gode kampe. Den 10. maj 2013 underskrev Draxler en ny 2-årig kontrakt med Schalke for at sikre, at han ikke gik til en konkurrerende klub, idet han var blevet rygtet på vej til Borussia Dortmund. I sommeren 2015 accepterede Schalke imidlertid et tilbud fra Wolfsburg, og Draxler skiftede til denne klub.

Paris Saint-Germain 

I december 2016 offentliggjorde Wolfsburg at Draxler havde skrevet kontrakt med den franske gigant-klub PSG og sluttede sig til holdet i Januar 2017.

Landshold 
Draxler har (pr. 3. september 2015) spillet 15 kampe og scoret ét mål for det tyske landshold. Den 26. maj 2012 fik han sin debut imod Schweiz, hvor han kom på banen i 62. minut i stedet for Lukas Podolski. Ved VM i 2014 i Brasilien vandt han guld med tyskerne, dog med begrænset spilletid i turneringen.

Han har derudover også repræsenteret U/18-, U/19- og U/21-landsholdene.

Referencer

Eksterne henvisninger 

 Julian Draxler på espnfc.com
 

Fodboldspillere fra Tyskland
Fodboldspillere fra FC Schalke 04
Fodboldspillere fra VfL Wolfsburg
Fodboldspillere fra Paris Saint-Germain
Verdensmestre i fodbold
Deltagere ved verdensmesterskabet i fodbold 2014
Deltagere ved det europæiske mesterskab i fodbold 2016
Deltagere ved verdensmesterskabet i fodbold 2018
Michel Carré

Michel Carré henviser til:

* Michel Carré (dramatiker) (1821–1872) – fransk librettist og dramatiker
 Michel Carré (instruktør) (1865–1945) – fransk instruktør og skuespiller
Spadelandsret

Spadelandsret er en retsforskrift fra den sene middelalder. Den betyder, at de, som boede i marskområderne ved kysten fik retten til deres jord mod til gengæld at vedligeholde diger og koge. Spadeland kan oversættes med (med en spade) kultiveret marskland. 

Digeloven var uskreven ret og blev først kodificeret i Nordfrisland i 1556. Et kendt udtryk fra spadelandsretten fra 1556 er Den, der ikke vil dige, må vige.

Eksterne henvisinger
 Grænseforeningen: Frisisk lov 

Retshistorie i middelalderen
Jylland
Nordfrisland
Pohns Hallig Kog

Pohns Hallig Kog (dansk) eller Pohnshalligkoog (tysk) er en 7,95 km² stor kog på halvøen Nordstrand i Nordfrisland. Pohns Hallig Kog er den yngste beboede kog på halvøen. Kogen blev inddiget i 1924. I årene før inddigningen blev arealet først og fremmest anvendt til høavl.

Kogen er opkaldt efter den tidligere Pohns Hallig, som blev i 1634 adskilt fra hovedøen Strand. Arealanvendelsen i området er langt overvejende landbrug.

Koge
Nordfrisland